# Til læraren – Soldagen

*Soldagen* av Sunniva Relling Berg byggjer vidare på persongalleriet frå romanen *Polarnatt*, men det er ikkje naudsynt å ha lese *Polarnatt* før. Dette er lettlesne romanar for denne målgruppa.

I denne ressursen har me valt å ta tak i to ting. For det første kan elevane verte merksame på måten me nyttar natt, dag, lys og mørke som språklege bilete i språket vårt. Sjølve tittelen «Soldagen» kan ved første augekast skape veldig positive assosiasjonar, men gjennom å lese utdraget vil dei oppdage at Maja er redd for at sanninga ikkje skal tole dagens lys. Det kan vere både godt og ubehageleg når noko kjem fram i lyset. Ilias opplever at Jens rettar søkelyset mot han, og sanninga kjem i skuggen av mistilliten.

Dersom de har mange kortstokkar tilgjengelege på skulen, kan det vere fint å starte økta med å spele eit parti *løgnar*. [Her finn du reglane](https://kortstokken.wordpress.com/logneren/). Etter dette kan elevane snakke om:

* Kor vidt ein greier å sjå at medelevar lyg?
* Kor mange valde å spele heilt lovleg når ein hadde sjansen til å bløffe?
* Kor mange som hadde lyst til å lyge når ein sat med ei dårleg hand?

Særleg det siste spørsmålet har tydlege parallellar til tematikken i utdraget. I romanutdraget ser me fleire situasjonar der personane må velje om dei skal stole på andre. Kvifor stolar Maja på Nils? Kvifor stolar ikkje Jens på Ilias? Kva skal til for at me stolar på nokon, og kva skjer dersom me ikkje har tillit til dei me har rundt oss?

Kva bør me gjere for at andre skal kjenne seg trygge på oss, og korleis skal me sikre at me ikkje vert lurte av dei som verkeleg vil lure og utnytte oss. Balansegangen mellom å vere skeptisk og ha tillit er interessant, og viktig å tenke over for born som er på veg ut i ei digital sosialisering.